text: РЕШЕНИЕ НА КОМИСИЯТА
  от 9 декември 2013 година
  относно нотификацията от страна на Ирландия на преходния национален план, посочен в член 32 от Директива 2010/75/ЕС относно емисиите от промишлеността
  (нотифицирано под номер C(2013) 8638)
  (само текстът на английски език е автентичен)
  (2013/731/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 2010/75/ЕС на Европейския парламент и на Съвета от 24 ноември 2010 г. относно емисиите от промишлеността (комплексно предотвратяване и контрол на замърсяването) (1), и по-специално член 32, параграф 5 от нея,
  като има предвид, че:
  (1)
  В съответствие с член 32, параграф 5, първа алинея от Директива 2010/75/ЕС, на 31 декември 2012 г. Ирландия представи на Комисията своя преходен национален план (ПНП) (2).
  (2)
  При оценката на пълнотата на ПНП, Комисията установи някои несъответствия между списъка на инсталациите, включени в ПНП, и тези, докладвани от Ирландия в инвентаризацията ѝ на емисиите съгласно Директива 2001/80/ЕО на Европейския парламент и на Съвета (3), както и липсваща информация за една инсталация, което затрудни оценката на данните от ПНП.
  (3)
  С писмо от 3 юни 2013 г. (4) Комисията поиска от ирландските власти да предоставят разяснения относно евентуални несъответствия между ПНП и инвентаризацията съгласно Директива 2001/80/ЕО, както и разяснения по отношение на една горивна инсталация.
  (4)
  Ирландия предостави допълнителна информация на Комисията с писмо от 10 юли 2013 г., което наред с другото се отнасяше и за изваждането на една инсталация от ПНП (5).
  (5)
  След допълнителна оценка на ПНП и на предоставената допълнителна информация, на 4 септември 2013 г. Комисията изпрати второ писмо (6), с което поиска разяснения по отношение на датата на издаване на първото разрешително за няколко инсталации и по отношение на правилното прилагане на правилата за сумиране, определени в член 29 от Директивата за емисиите от промишлеността (ДЕП). Комисията поиска също така преразглеждане на изчисляването на приноса към таваните в ПНП от горивните инсталации, използващи няколко горива.
  (6)
  С писмо по електронна поща от 23 септември 2013 г. (7) Ирландия предостави поисканата допълнителна информация и разяснения в съответствие с Решение за изпълнение № 2012/115/ЕС на Комисията (8).
  (7)
  Поради това, ПНП е оценен от Комисията в съответствие с член 32, параграф 1, параграф 3 и параграф 4 от Директива 2010/75/ЕС и с Решение за изпълнение № 2012/115/ЕС.
  (8)
  По-специално, Комисията разгледа съгласуваността и точността на данните, приеманията и изчисленията, използвани за определяне на приноса на всяка от горивните инсталации, обхванати от ПНП, към таваните, определени в ПНП, и извърши анализ на това дали съдържа цели и свързани с тях задачи, мерки и графици за постигане на тези цели, както и механизъм за мониторинг с цел оценка на съответствието в бъдеще.
  (9)
  Вследствие на допълнително предоставената информация Комисията установи, че таваните на емисиите за 2016 г. и 2019 г. са изчислени като са използвани подходящите данни и формули, и че изчисленията са правилни. Ирландия предостави достатъчно информация относно мерките, които ще бъдат въведени, за да се постигне спазване на таваните на емисиите, мониторингът и докладването пред Комисията относно изпълнението на ПНП.
  (10)
  Комисията е удовлетворена, че ирландските власти са взели предвид разпоредбите, изброени в член 32, параграф 1, параграф 3 и параграф 4 от Директива 2010/75/ЕС и в Решение за изпълнение 2012/115/ЕС.
  (11)
  Изпълнението на ПНП следва да не засяга разпоредбите на друго приложимо национално право и право на Съюза. По-специално, когато се определят условията по индивидуалните разрешителни на горивните инсталации, обхванати от ПНП, Ирландия следва да осигури, че не е застрашено спазването на изискванията, определени, inter alia, в Директива 2010/75/ЕС, Директива 2008/50/ЕО на Европейския парламент и на Съвета (9), и Директива 2001/81/ЕО на Европейския парламент и на Съвета от 23 октомври 2001 г. относно националните тавани за емисии на някои атмосферни замърсители (10).
  (12)
  Член 32, параграф 6 от Директива 2010/75/ЕС изисква Ирландия да уведомява Комисията за всякакви последващи промени на ПНП. Комисията следва да направи оценка на това дали тези промени са в съответствие с разпоредбите, определени в член 32, параграф 1, параграф 3 и параграф 4 от Директива 2010/75/ЕС и в Решение за изпълнение 2012/115/ЕС.
  ПРИЕ НАСТОЯЩОТО РЕШЕНИЕ:
  Член 1
  1. На основание на член 32, параграф 1, параграф 3 и параграф 4 от Директива 2010/75/ЕС и на Решение за изпълнение 2012/115/ЕС, не се повдигат възражения срещу преходния национален план, който беше нотифициран на Комисията от Ирландия на 31 декември 2012 г. в съответствие с член 32, параграф 5 от Директива 2010/75/ЕС, както е изменен в съответствие с допълнителната информация, изпратена на 10 юли 2013 г. и 23 септември 2013 г. (11)
  2. Списъкът на инсталациите, обхванати от преходния национален план, замърсителите, за които тези инсталации са обхванати, и приложимите тавани на емисиите са определени в приложението.
  3. Изпълнението на преходния национален план от ирландските власти не освобождава Ирландия от съответствие с разпоредбите на Директива 2010/75/ЕС по отношение на емисиите от отделните горивни инсталации, обхванати от плана, както и с други съответни правни актове на Европейския съюз в областта на околната среда.
  Член 2
  Комисията оценява дали евентуалните последващи промени на преходния национален план, нотифицирани в бъдеще от Ирландия, са в съответствие с разпоредбите, изброени в член 32, параграф 1, параграф 3 и параграф 4 от Директива 2010/75/ЕС и в Решение за изпълнение 2012/115/ЕС.
  Член 3
  Адресат на настоящото решение е Ирландия.
  Съставено в Брюксел на 9 декември 2013 година.